Thomas MacDonagh

Thomas MacDonagh (1. helmikuuta 1878 Cloughjordan, Tipperaryn kreivikunta – 3. toukokuuta 1916 Dublin)Thomas MacDonagh and Cloughjordan  Thomas MacDonagh Heritage Center. Viitattu 3.5.2014. oli irlantilainen runoilija ja vallankumouksellinen, joka kuului vuoden 1916 pääsiäiskapinan johtoon. Hänet teloitettiin kapinan kukistamisen jälkeen.

Elämä
MacDonaghin molemmat vanhemmat olivat opettajia katolisessa koulussa. Hän opiskeli seitsemän vuoden ajan papiksi Rockwell Collegessa, mutta keskeytti opintonsa vuonna 1901 ja ryhtyi työskentelemään kielenopettajana. Tänä aikana hän liittyi kulttuurinationalismia edustaneeseen Gaelic League -järjestöön ja julkaisi ensimmäiset runokokoelmansa.Thomas MacDonagh   Irlannin kansalliskirjasto. Viitattu 3.5.2014. Parantaakseen iirinkielen taitoaan hän oleskeli Aransaarilla ja tutustui siellä Patrick Pearseen. Kun Pearse vuonna 1908 perusti St. Enda’s -koulun, MacDonagh ryhtyi sen apulaisjohtajaksi. Työnsä ohessa hän opiskeli University College Dublinissa. MacDonagh valmistui vuonna 1911 maisteriksi ja sai samana vuonna nimityksen yliopistonsa englannin kielen opettajaksi. Hän julkaisi vuonna 1913 Thomas Campionia ja englantilaista runoutta käsitelleen tutkielmansa. MacDonagh sai mainetta Dublinin kirjallisissa piireissä julkaisemalla useita runoteoksia, kolme näytelmää sekä lukuisia artikkeleita eri lehdissä. Hän perusti Irish Review -lehden ja osallistui myös Irish Theatre -teatterin perustamiseen.

MacDonagh liittyi Irlannin vapaaehtoisjoukkoihin (Irish Volunteers) niiden perustamisen yhteydessä marraskuussa 1913 ja hänestä tuli järjestön keskuskomitean jäsen. Hän kirjoitti vapaaehtoisjoukoille oman marssilaulun ja oli mukana hakemassa salaista aselastia Howthista heinäkuussa 1914. Ensimmäisen maailmansodan puhjettua suurin osa jäsenistöstä erosi vapaaehtoisjoukoista värväytyäkseen brittiarmeijaan. MacDonagh kuului niihin, jotka jäivät, ja hänestä tuli vapaaehtoisjoukkojen ylimmän neuvoston jäsen sekä koulutusjohtaja. Maaliskuussa 1915 hänet nimitettiin Dublinin prikaatin toisen pataljoonan komentajaksi ja seuraavassa kuussa hän liittyi kumoukselliseen Irlannin tasavaltalaisveljeskuntaan (IRB). MacDonagh suunnitteli feeniläisjohtaja Jeremiah O'Donovan Rossan hautajaismenot heinäkuussa 1915.

MacDonagh ei juuri osallistunut pääsiäiskapinan suunnitteluun, sillä hänet kutsuttiin IRB:n sotaneuvostoon vasta huhtikuun 1916 alussa, muutamaa viikkoa ennen kapinan alkua. Hän ilmeisesti kuitenkin vaikutti pääsiäisjulistuksen muotoiluun ja oli yksi sen seitsemästä allekirjoittajasta. Kapinan aikana hän oli yksi kapinallisten joukkojen neljästä pataljoonankomentajasta Dublinissa. Hänen apulaiskomentajinaan toimivat feeniläisliikkeen veteraani John MacBride sekä Michael O’Hanrahan. MacDonaghin pataljoona miehitti Jacobs’in keksitehdasta Bishop Streetillä, eivätkä britit hyökänneet sinne suoraan kapinaviikon aikana. MacDonagh kuitenkin antautui Pearselta saamansa käskyn mukaisesti 30. huhtikuuta. Hänet tuomittiin kolme päivää myöhemmin sotaoikeudessa kuolemaan ja teloitettiin Kilmainhamin vankilan pihalla.

Pääsiäiskapinan johtajiin kuulunut Joseph Plunkett meni naimisiin MacDonaghin vaimon siskon kanssa.

Runoteoksia
Through the Ivory Gate (1902)
April and May (1903)
The Golden Joy (1905)
Lyrical Poems (1913)

Lähteet

Luokka:Pääsiäiskapinaan osallistuneet
Luokka:Irlantilaiset runoilijat
Luokka:Irlantilaiset teloitetut
Luokka:Vuonna 1878 syntyneet
Luokka:Vuonna 1916 kuolleet